Movimiento Electoral di Pueblo

**Movimiento Electoral di Pueblo** (MEP) ta un partido politico di Aruba, funda dia 9 di februari 1971 pa Betico Croes huntu cu algun otro ex-miembro di partido AVP y e combinacion UNA-PIA-PRO. Ideologia di e partido ta social-democrata.

## Participacion electoral
### Conseho Insular
Cu su debut den e eleccionnan pa Conseho Insular di Aruba dia 7 di mei 1971, mesora MEP a bira e gran ganado. E partido nobo a ricibí 8.099 voto, loke tabata bon pa shete asiento. For di un principio e status special pa Aruba tabata e meta di MEP. 

### Parlamento di Antias Hulandes
Den e eleccionnan di 1973 pa Parlamento di Antias Hulandes, MEP a logra cinco di e ocho asientonan di Aruba y a tuma parti den gobierno central Antiano. Na 1975, MEP a bira e partido politico di mas grandi na Aruba. For di 1977 padilanti e presion a aumenta ora cu un referendum a mustra cu mas di 57% di e poblacion votador di Aruba tabata kier independencia. Durante e Conferencia di Mesa Rondo (RTC) na Den Haag na 1983, a dicidi cu Aruba lo haya un status aparte dentro di Reino entrante 1 di januari 1986. Esaki lo a sigui pa independencia di Aruba dia 18 di maart 1996.

### Parlamento di Aruba
Na e prome eleccion pa Parlamento di Aruba na november 1985, MEP a keda e partido mas grandi na Aruba cu 8 asiento. Sinembargo, e formacion di e prome gabinete Arubano despues di e transicion di status aparte ta resulta den e coalicion di partidonan di oposicion.

Den e periodo di october 2001 pa october 2005 MEP tabata tin e mayoria den Staten cu 12 di e 21 asiento. Den e periodo di october 2005 te october 2009 el a retene e mayoria cu 11 di e 21 asiento. Den ambos periodo pues MEP tabata e unico partido gubernamental den gabinetenan Oduber III y Oduber IV.

Despues di eleccion di 2009, MEP a perde su mayoria y tabata den oposicion di 2009 pa 2017. Aña 2011 en particular tabata un aña dificil pa e partido. Dos split a resulta den un MEP casi reduci na mitar pa loke ta asiento (na fin di 2011 e partido tabatin 5 asiento ainda). E prome split a wordo causa pa desacuerdonan rond di e ley di austeridad cu a wordo trata den parlamento na december 2010. E split aki a costa e partido 2 asiento (25% di e asientonan). Mervin Wyatt-Ras y Marisol Lopez-Tromp a sigui como miembro independiente di parlamento. Despues e partido a perde 1 otro asiento. E ultimo aki debi na un discusion interno rond di e liderazgo di e partido entre parlamentarionan Booshi Wever y Evelyn Wever-Croes. En total, e partido a perde mas di 37% di e asientonan cu el a gana na 2009.

Den eleccion di 2017, e partido a gana 9 asiento y ta lidera cu prome minister e coalicion MEP-POR-RED desde november 2017. Despues cu Ministerio Publico a anuncia cu POR ta sospecha di malversacion di placa publico, MEP a distancia di e coalicion y a entrega retiro colectivo di Gabinete Wever-Croes I dia 30 di mart 2021. Den eleccionnan adelanta di 25 di yüni 2021, MEP ta logra retene su nuebe asiento, birando e partido mas grandi na Aruba cu 20.701 voto. E partido tabata tambe esun cu acumula mas voto den cuater di e seis distrito: Noord/Tanki Leendert, Paradera, Santa Cruz y Savaneta.

Na eleccion 2024 e partido ta saca 17.572 voto, perdiendo su posicion como e partido mas grande pa un margen di 304 voto. Esaki ta igual na 8 asiento den parlamento, uno menos cu na 2021.
 

## Participacion den gobierno
Entre 1973 y 1986 partido MEP tabata partner di coalicion den gobierno di Antias Hulandes durante tres gabinete: gabinete Evertsz (1973-1975), gabinete Martina I (1979-1982) y gabinete Liberia-Peters I (1984-1986). Desde status aparte di Aruba na 1986 partido (t)a carga responsabilidad pa gobernacion den e siguiente formacionnan:

*1989-1994: MEP + PPA + ADN (Gabinete Oduber I y Gabinete Oduber II)
*2001-2009: MEP (Gabinete Oduber III y Gabinete Oduber IV)
*2017-2021: MEP + POR + RED (Gabinete Wever-Croes I)
*desde 2021: MEP + RAIZ (Gabinete Wever-Croes II)

## Organisacion
Despues cu Betico Croes a fayece na 1986 siguiendo un accidente di auto, Nel Oduber a wordo escogi como e lider nobo. Oduber desde e tempo ey tabata Prome Minister di Aruba cuatro biaha. Desde 2011 Evelyn Wever-Croes ta lider di partido.

Na juni 2019, e lidernan di e partidonan ruman MEP i D66, Rocco Tjon y Rob Jetten, a firma un declaracion di intension pa traha mas estrechamente hunto, incluso den e areanan di medio ambiente, educacion y economia. MEP a emití anteriormente conseho di votacion pa candidato di D66 Samira Rafaela den cuadro di e elecionnan di 2019 pa Parlamento Oropeo.

Hunto cu Nelson Oduber, e partido a funda e fundacion "Formacion Politico Nelson Orlando Oduber" na 2021. E fundacion lo duna charlanan educativo na e publico en general riba topiconan relaciona cu gobierno y tambe lo ofrece cursonan pa politico aspirante.

### Lider di partido
* 1971-1986 Betico Croes 
* 1987-2011: Nel Oduber 
* 2011-presente: Evelyn Wever-Croes 

### Lider di fraccion den [[Konseho Insular|Conseho Insular]] di Aruba
* 1971-1985: Betico Croes

### Lider di fraccion den [[Parlamento di Aruba]]

* 1986-1989: Nel Oduber
* 1989-1991: Grace Bareño
* 1993-1994: Roland Laclé
* 1994     : Luis de Cuba
* 1994-2001: Nelson Oduber
* 2001-2005: Edwin Jacobs
* 2011     : Booshi Wever
* 2012-2017: Evelyn Wever-Croes
* 2017-2021: Rocco Tjon
* 2021-2023: Shailiny Tromp-Lee
*2023-presente: Hendrik Tevreden


### Presidente di partido

* 1971-1981: Betico Croes
* 1981-1983: Charro Kelly (vice-presidente)
* 1984: John van der Kuyp
* 1985-1989: Roland Laclé
* 1989-1992: Felix Flanegien
* 1992-1994: Manolo Giel
* 1994-1996: Dirk Dumfries
* 1996-1998: Rudy Croes
* 2009-20??: Susanne Sint Jago
* 2013-2019: Gerrit Croes
* 2019-2022: Hendrik Tevreden
* 2022-2024: Ricky Hoek